"Comic Con" este conceptul care stă la baza celebrelor convenţii San Diego Comic Con International şi New York Comic Con.

Convenţia East European Comic Con îşi propune să adune tinerii pasionaţi de celebrele benzi desenate americane (comics), jocuri video, animaţii şi benzi desenate japoneze, filme şi seriale TV.

În cele două zile de Comic Con, vizitatorii vor putea asista şi participa la diverse concursuri, proiecţii video, sesiuni speciale cu celebrităţi din lumea cinematografică şi cea a benzilor desenate, precum şi să-şi achiziţioneze produse specifice acestui gen de eveniment.

Printre competiţiile organizate la Comic Con se numără celebrul concurs de costume Cosplay, unde participanţii interpretează o mini-scenetă, purtând costumul unui personaj de bandă desenată, joc video, animaţie sau film şi imitându-i cât mai exact gesturile şi comportamentul; un concurs cu întrebări şi răspunsuri (Quiz) pentru persoanele pasionate de serialele TV, comics şi jocuri video; un concurs de talente bazat pe un concept specific japonez şi un concurs de desen.

O parte importantă a evenimentului o vor constitui competiţiile de jocuri video pentru PC şi console, organizate cu suportul Electronic Sports League Romania (ESL), câştigătorilor fiindu-le asigurate premii substanţiale.

East European Comic Con va fi împărţit în câteva zone: Japan Wing, Comics&More, Gaming Area.

Japan Wing este o zonă destinată celor pasionaţi de cultura japoneză, în special de anime şi manga (animaţii şi benzi desenate japoneze).

Comics&More este o zonă dedicată benzilor desenate internaţionale, dar şi autohtone. Tot aici va fi plasat şi "Artists' Alley" (aleea artiştilor") - un loc unde vor fi promovaţi tineri artişti ai acestui gen, aceştia putându-şi comercializa lucrărilei. Va exista şi o mini-zonă a comunităţilor, unde grupuri organizate de fani ale unor producţii cinematografice celebre, precum "Star Wars", îşi vor putea prezenta costumele create şi activităţile pe care le desfăşoară.

Gaming Area este o zonă dedicată gamerilor, care vor putea testa cele mai recente apariţii din lumea jocurilor pentru computere şi console, vor putea să se "dueleze" în afara competiţiilor oficiale şi să afle mai multe informaţii despre ce înseamnă să participi la competiţii internaţionale de jocuri, de la invitaţi - gameri profesionişti.

De asemenea, vor exista zone dedicate jocurilor de societate pe tablă şi jocurilor cu cărţi colecţionabile.